Η σύσταση θεσπίζει διαδικασία ανταλλαγής εμπειριών μεταξύ των χωρών της ΕΕ ώστε να συμβάλλει στην αντιμετώπιση καταστάσεων απαγωγών από τρομοκράτες. Οι απαγωγές από τρομοκράτες συνιστούν τεράστια πρόκληση για τις χώρες της ΕΕ. Για την επιτυχή αντιμετώπιση τέτοιων καταστάσεων, οι χώρες χρειάζονται αξιολογικά στοιχεία για να δημιουργήσουν επαφές και να αρχίσουν εμπιστευτικές συζητήσεις. Με την ανταλλαγή πληροφοριών μπορεί γρήγορα να εξακριβωθεί κατά πόσον άλλη χώρα της ΕΕ έχει ήδη χρήσιμη εμπειρία απαγωγής πολιτών της ΕΕ στην ίδια περιοχή, από την ίδια τρομοκρατική ομάδα ή υπό ανάλογες περιστάσεις. Για να επιτευχθεί αυτό, προτείνεται κάθε χώρα της ΕΕ να κυκλοφορεί δελτία δεδομένων σε άλλες χώρες της ΕΕ για οποιαδήποτε απαγωγή από τρομοκράτες, αφού έχει λήξει το συμβάν. Οι εν λόγω πληροφορίες πρέπει να περιλαμβάνουν: χώρα και περιοχή στην οποία συνέβη η απαγωγή· αριθμό και εθνικότητα των ομήρων· χρόνο και ημερομηνία της απαγωγής και του τέλους της· υπεύθυνη τρομοκρατική ομάδα ή αυτουργός· μέθοδο διενέργειας της απαγωγής· κίνητρα της απαγωγής· τυχόν συμμετοχή μεσολαβητή· πρόσωπο επαφής στην οικεία χώρα της ΕΕ. Οι ακόλουθες πρόσθετες πληροφορίες θα πρέπει επίσης να παρέχονται, εφόσον ενδείκνυται: λόγοι των ομήρων να βρίσκονται στη χώρα, γλωσσικές γνώσεις και φύλο αυτών· ιδεολογία, εθνικότητα και γλωσσικές γνώσεις των αυτουργών· μέσα που χρησιμοποιούν οι αυτουργοί για να απευθύνονται στο κοινό· λεπτομέρειες του τρόπου λειτουργίας των αυτουργών. Τα παραρτήματα της σύστασης προτείνουν τυποποιημένο έντυπο για αυτές τις πληροφορίες, καθώς επίσης συστάσεις για την παροχή πρόσθετων πληροφοριών, όπως για τη στρατηγική διαπραγμάτευσης, τις τακτικές κωλυσιεργίας και το εάν ενέχονται λύτρα ή πολιτικά αιτήματα. Περαιτέρω πληροφορίες και εμπειρία πρέπει να ανταλλάσσονται διμερώς σύμφωνα με την εθνική νομοθεσία. Ο χειρισμός των δεδομένων προσωπικού χαρακτήρα θα πρέπει επίσης να συνάδει με την εθνική νομοθεσία. Κάθε χώρα της ΕΕ θα πρέπει να συγκεντρώνει πληροφορίες σχετικά με τυχόν απαγωγές από τρομοκράτες που έχουν συμβεί από την 1η Ιανουαρίου 2002 και να υποβάλει μια περίληψη στις άλλες χώρες της ΕΕ. Επίσης, θα πρέπει να κυκλοφορεί ένας κατάλογος ανθρώπων επαφής προκειμένου να διευκολύνεται η άμεση επικοινωνία. Οι πληροφορίες θα πρέπει να ανταλλάσσονται μέσα από δικατευθυντικά δίκτυα σύνδεσης που καλύπτουν όλη την ΕΕ για την ανταλλαγή πληροφοριών όσον αφορά τις τρομοκρατικές επιθέσεις (βλ. απόφαση 2005/671/ΔΕΥ του Συμβουλίου) Άλλωστε, οι πληροφορίες θα πρέπει να ανταλλάσσονται με την Ευρωπόλ, με πρόβλεψη επανεξέτασης μετά από 12 μήνες, ώστε να προσδιοριστεί εάν για τον όγκο και το είδος των δεδομένων απαιτείται βάση δεδομένων.